Ododo me 41: Twol me Mola
MENO mono nen calo twol kikome ma kingabo i kom tal? Pe gire. Twol-li kiyubo ki mola. Jehovah owaco ki Moses ni oket i kom tal malo wek dano gunen ci gubed kwo. Ento mukene ma i ngom-mi gubedo twol kikome. Gutongo dano oweko komgi odoko malit. In ingeyo pingo?
Pien Luicrael guloko marac i kom Lubanga wa i kom Moses. Gin gungur kun giwaco ni: ‘Pingo ikelowa ki i Ejipt me to i dye tim kany? Cam nyo pii mo pe kany. Dok pe dong watwero kanyo camo manna-ni.’
Ento manna gire obedo cam maber. Me miyone botgi Jehovah otimo tango. En otimo tango me miyogi pii bene. Ento lwak pe gupwoyo kit yo ma Lubanga ogwokogi kwede. Pi meno Jehovah ocwalo twol magi ma tye ki kwir me pwodo Luicrael. Twol magi otongogi, ci jo mapol i kin-gi guto.
Lacen lwak gubino bot Moses ci guwaco ni: ‘Wan wabalo, pien waloko lok marac i kom Jehovah ki i komi. Kombeddi leg dong bot Jehovah wek okwany twol magi woko.’
Pi meno Moses olego pi lwak. Ci Jehovah owaco bot Moses me yubo twol mola man. En owaco ni kingab i kom tal, dok ni ngat ma twol otongo myero onen. Moses otimo gin ma Lubanga owaco-ni kikome. Dok jo ma twol otongogi ka guneno ci komgi doko mayot odoco.
Watwero nongo pwony ki i gin man. I yo mo, wan ducu wa cal ki Luicrael ma twol otongogi ca. Wan ducu wato woko. Nen i kabedo ducu, ci inongo ni dano giti, gitwo, dok gito woko. Man pien laco ki dako mukwongo, Adam gin ki Kawa, guweko Jehovah woko, dok wan ducu lutinogi. Ento Jehovah oyubo yo ma weko watwero bedo kwo nakanaka.
Jehovah ocwalo Wode, Yecu Kricito, i lobo. Yecu kingabo i kom yat, pien jo mapol onongo gitamo ni en kite rac. Ento Jehovah omiyo Yecu me larowa. Ka waneno en, ka walubo en, ci watwero bedo kwo nakanaka. Ento wabikwano jami makato man lacen.
Wel 21:4-9; Jon 3:14, 15.
Peny
- I cal-li, ngo ma gingabo i malo kom tal-li, pingo Jehovah otito ni Moses otim kit meno?
- Dano pe gubedo ki pwoc i kom jammi ducu ma Lubanga otimo pirgi nining?
- Dano gupenyo Moses me timo ngo i kare ma Jehovah ocwalo twol ma gitye ki kwir ma maraco calo pwod botgi?
- Pingo Jehovah owaco bot Moses me yubo cal twol me mola?
- Pwony ango ma watwero nongo ki i kom ododo man?
Peny mukene
- Kwan Wel 21:4-9.
Koko pa jo Icrael i kom mic pa Jehovah-ni cikowa i kom ngo? (Wel. 21:5, 6; Rom. 2:4)
Inge mwaki miya mapol doki, jo Icrael dok gutiyo ki twol me mola nining, dok gin ango ma Kabaka Kejekia otimo? (Wel 21:9; 2 Luker 18:1-4)
- Kwan Jon 3:14, 15.
Ngabo twol me mola malo i kom tal-li obedo ma orwatte ki to pa Yecu i kom yat nining? (Gal. 3:13; 1 Pet. 2:24)
ewe_Latn luo_Latn luo_Latn luo_Latn luo_Latn luo_Latn luo_Latn luo_Latn tpi_Latn hat_Latn fur_Latn luo_Latn luo_Latn fur_Latn wol_Latn kin_Latn twi_Latn pap_Latn luo_Latn luo_Latn bos_Latn